A Bizottság 896/2001/EK rendelete

(2001. május 7.)

a 404/93/EGK tanácsi rendeletnek a banán Közösségbe történő behozatalát szabályozó rendelkezések tekintetében történő alkalmazására vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 216/2001/EK rendelettel [1] módosított, a banánpiac közös szervezéséről szóló, 1993. február 13-i 404/93/EGK tanácsi rendeletre [2] és különösen annak 20. cikkére,

mivel:

(1) A Tanács a 216/2001/EK rendelettel módosította a 404/93/EGK rendelet IV. címében bevezetett, a banán behozatalára vonatkozó szabályokat. Különös tekintettel a rendelet által megnyitott, 300 euró/tonna vámtételű 850000 tonnás önálló C vámkontingensre, a Kereskedelmi Világszervezet (WTO) keretében biztosított 2200000 tonna és a 353000 tonna kiegészítő kontingens mellett. Az e szabályok végrehajtásához szükséges összes rendelkezést el kell fogadni, köztük az e rendelet 2001. július 1-jén történő hatálybalépésük által indokolt átmeneti intézkedéseket, valamint a közös vámtarifában meghatározott vámtétellel lebonyolított behozatalra vonatkozó rendelkezéseket.

(2) A 404/93/EGK rendelet 18. cikke (1) bekezdésének utolsó albekezdése szerint abban az esetben, ha a Kereskedelmi Világszervezettel szerződő, banánellátásban jelentős érdekeltséggel rendelkező felekkel nincs megállapodás, az A és B vámkontingenst nem kell a szállító országok között felosztani.

(3) A 404/93/EGK rendelet 19. cikke úgy rendelkezik, hogy a vámkontingenseket lehet a hagyományos kereskedelmi forgalom figyelembevételén alapuló módszerrel ("hagyományos/új belépő") és/vagy egyéb módszerekkel kezelni. Az új rendelkezések 2001 második felétől kezdődő végrehajtása érdekében tanácsos az olyan hagyományos piaci szereplők számára hozzáférést biztosítani a vámkontingensekhez, akik saját számlára vállalkoztak harmadik országok termelőitől friss termékek megvásárlására vagy termelésére, illetve szállítására és a Közösség vámterületén történő kirakodására egy referencia-időszak során. E rendelet alkalmazása szempontjából e tevékenységeket "elsődleges behozatal"-nak nevezzük.

(4) A hagyományos piaci szereplők egységes meghatározását kell elfogadni minden vámkontingensre nézve, és referenciamennyiségüket ugyanazon szabályok szerint, de külön kell meghatározni attól függően, hogy e piaci szereplők a referencia-időszak során ellátták-e a Közösség piacát harmadik, nem AKCS-országokból származó banánnal és AKCS-államokból származó nem hagyományos vagy hagyományos AKCS-banánnal, a 216/2001/EK rendelettel bevezetett módosítást megelőzően alkalmazandó 404/93/EGK rendelet 16. cikkében foglalt meghatározások értelmében.

(5) A piaci szereplők kategóriájának meghatározásához és a hagyományos piaci szereplők referenciamennyiségeinek meghatározásához használatos referencia-időszak az 1994-től 1996-ig tartó hároméves időszak. Az 1994-től 1996-ig tartó hároméves időszak az a legutóbbi időszak, amelyre a Bizottságnak kellően megbízható adatok állnak rendelkezésére az elsődleges behozatalról. Ennek az időszaknak az alkalmazása megoldhatja továbbá a Közösség egyes kereskedelmi partnereivel több éve folyó vitákat. Az 1998-ban megnyitott kontingensek adminisztrációja céljából bevezetett rendelkezésre álló adatok fényében a hagyományos piaci szereplőket nem kell regisztrálni.

(6) A vámkontingensek egy részét a nem hagyományos piaci szereplőknek kell fenntartani. E rész fenntartása teszi lehetővé a kereskedelem folytatását és az új szabályokhoz való alkalmazkodást azon piaci szereplők számára, akik a referencia-időszak során nem végeztek elsődleges behozatali tevékenységet, valamint lehetővé teszi az új piaci szereplők számára az ilyen importkereskedelembe történő belépést, így serkentve az egészséges versenyt.

(7) A közösségi banánbehozatali rendelkezések alkalmazásának többéves tapasztalata azt mutatja, hogy a nem hagyományos piaci szereplőkre vonatkozó kritériumokat és az új piaci szereplők jogosultsági feltételeit szigorítani kell a fiktív közvetítők regisztrációjának és a mesterséges vagy spekulációs kérelmekre adott allokációk nyújtásának elkerülése érdekében. Különösen indokolt a friss banán behozatalában szerzett minimális tapasztalat előírása. A piaci szereplők tényleges kapacitásaihoz csak kis mértékben kapcsolódó éves allokációkra irányuló kérelmek elkerülése érdekében – amelyek nem vezetnek a megfelelő mennyiségekre vonatkozó behozataliengedély-kérelmek benyújtásához – a megfelelő mennyiségekre vonatkozó behozataliengedély-kérelmek benyújtását, az éves allokációra irányuló kérelem benyújtását ahhoz az előíráshoz kell kötni, hogy a behozatali engedély biztosítéka helyett biztosítékot kell letenni. Ezt a biztosítékot késedelem nélkül, fokozatosan fel kell oldani, amint a piaci szereplők ténylegesen felhasználják éves allokációjukat, és bizonyítékot szolgáltatnak arról, hogy az árut feladták és kirakodták a Közösségen belül, és azt saját számlájukra szabad forgalomba bocsátották. A további években az éves allokáció nyújtását ugyanebből a célból az előző éves allokáció felhasználásának minimális mértékéhez kell kötni.

(8) A piaci szereplőket emlékeztetni kell, hogy az e rendelet értelmében felmerülő kötelezettségeik teljesítése és jogaik gyakorlása érdekében a nemzeti jogszabályokban meghatározott módon társulhatnak vagy csoportokat alkothatnak.

(9) A nem hagyományos piaci szereplők regisztrációjával, valamint éves allokációjuk meghatározásával kapcsolatban szabályokat kell elfogadni, továbbá meg kell határozni az illetékes nemzeti hatóságok által elvégzendő ellenőrzéseket és vizsgálatokat, csakúgy, mint azokat a lépéseket, amelyeket az egyes kötelezettségek nem teljesítése esetén kell megtenni, különös tekintettel a behozatali rendelkezéseknek megfelelően, allokáció megszerzése céljából történt regisztrációra és megtett nyilatkozatokra.

(10) A vámkontingensre vonatkozó rendelkezések 2001. július 1-jétől történő alkalmazása szempontjából helyénvaló a legutóbb az 1632/2000/EK rendelettel [3] módosított, a 404/93/EGK tanácsi rendelet alkalmazásának [4] a banán Közösségbe történő behozatalára vonatkozó részletes szabályok megállapításáról szóló, 1998. október 28-i 2362/98/EK bizottsági rendeletben kialakított időszakok alapján fenntartani az adminisztratív szabályokat a szükséges módosításokkal együtt. E szabályok különösen az első három negyedévre vonatkozó jelzőmennyiségekről, az egyedi kérelmek felső korlátjáról, az engedélykérelmek benyújtásának és az engedélyek kibocsátásának gyakoriságáról, valamint a fel nem használt mennyiségek újrafelhasználására vonatkozó engedélyek kiadásáról szólnak. Az a tény azonban, hogy egyrészt az A és B vámkontingenseket, másrészt a C vámkontingenst a hagyományos piaci szereplőknek felosztott részesedés tekintetében külön kezelik, azt jelenti, hogy ezek a piaci szereplők csak azon vámkontingens tekintetében nyújthatnak be engedélykérelmet, amelyre vonatkozó referenciamennyiséget, illetve erről szóló értesítést kaptak.

(11) A 404/93/EK rendelet 18. cikke (6) és (7) bekezdésének alkalmazása szempontjából szükséges a termékmérleg termelési, fogyasztási, behozatali és kiviteli elemeinek meghatározása, amely mérleget a kereslet növekedése vagy a közösségi piac ellátását befolyásoló kivételes körülmények esetében az önálló kontingens megnövelését megelőzően kell megállapítani.

(12) Azt az esetet kivéve, ha kifejezetten rendelkeznek eltérésekről, a legutóbb a 369/2001/EK rendelettel [5] módosított, a mezőgazdasági termékek import- és exportengedélyei, valamint előzetes megerősítő igazolási rendszere alkalmazásának közös részletes szabályainak meghatározásáról szóló, 2000. június 9-i 1291/2000/EK bizottsági rendeletet [6] kell alkalmazni. A rendelet 9. cikke értelmében az engedélyekben foglalt jogokat az engedély tulajdonosa engedélyenként vagy kivonatonként egyszer átruházhatja az engedély érvényességi ideje alatt.

(13) Az engedélyek átruházására vonatkozó szabályokat az e rendelettel megállapított piaci szereplők kategóriái meghatározásának fényében kell megállapítani. Az engedélyenként vagy kivonatonként egy kedvezményezettre korlátozott átruházás lehetővé teszi a különféle regisztrált piaci szereplők közötti kereskedelmi kapcsolatok fejlődését. Azonban a színlelt kereskedést, spekulációt vagy a szokásos kereskedés megzavarását nem szabad ösztönözni a nem hagyományos piaci szereplők által hagyományos piaci szereplők részére történő átruházás engedélyezésével.

(14) Az e rendelettel kapcsolatban szükségessé vált minden kommunikációt a piaci szereplők, a tagállamok és a Bizottság között meg kell határozni, különös tekintettel a piaci szereplők referenciamennyiségei és allokációi megállapítására, a vámkontingensek időszak szerinti adminisztrálása és a piac figyelemmel kísérése céljából.

(15) A 2001. július 1-jétől érvényes új rendelkezések alkalmazása miatt szükségessé vált átmeneti intézkedések értelmében rendelkezni kell a nem hagyományos piaci szereplők regisztrációjának ütemezéséről és a regisztrációjukkal kapcsolatos igazoló okiratoknak az illetékes nemzeti hatóságokhoz való továbbítására vonatkozó adminisztratív szabályoktól megengedett eltérésekről.

(16) Továbbá meg kell határozni a 2001 harmadik negyedévében a vámkontingens keretében behozható mennyiségeket, és rögzíteni kell a piaci szereplők egyedi engedélykérelmeinek felső határát, illetve ezen engedélyek benyújtásának szigorú menetrendjét.

(17) Az e rendelet által a nem hagyományos piaci szereplők meghatározásában a banán Közösségbe történő behozataláról szóló rendelkezéseken végrehajtott módosítások az illetékes nemzeti hatóságok részéről a Bizottsággal együttműködésben végrehajtandó ellenőrzéseket és vizsgálatokat tesznek szükségessé. Az ilyen műveletek szükség esetén a piaci szereplők allokációinak helyesbítéséhez vezethetnek. Ebből következik többek között, hogy az ilyen allokációkat nem lehet szerzett jogoknak tekinteni, és a piaci szereplők nem hivatkozhatnak ezekre jogos elvárásként.

(18) A 2362/98/EK rendeletet hatályon kívül kell helyezni.

(19) A 395/2001/EK bizottsági rendelet [7] 1. cikke értelmében a 216/2001/EK rendeletet 2001. július 1-jétől kell alkalmazni. Annak érdekében, hogy a piaci szereplők ettől a naptól fogva a rendelet által nyújtott előnyökből részesülhessenek, átmeneti intézkedéseket kell hozni azért, hogy a tagállamoknak és a Bizottságnak módjában álljon a szükséges információkat összegyűjteni annak biztosítására, hogy az engedélyeket 2001. július 1-jétől fogva használják.

(20) A Banánpiaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

I. CÍM

BEVEZETŐ RENDELKEZÉSEK

1. cikk

Ez a rendelet a 404/93/EGK rendelet 18. cikkének (1) bekezdésében meghatározott vámkontingensek keretében, valamint a vámkontingenseken kívül történő banánbehozatalra vonatkozó rendelkezések alkalmazásának részletes szabályait állapítja meg.

2. cikk

Az 1. cikkben említett vámkontingenseket a következőképpen kell rendelkezésre bocsátani:

a) 83 %-ot a 3. cikk (1) bekezdésében meghatározott "hagyományos piaci szereplőknek";

b) 17 %-ot a 6. cikkben meghatározott "nem hagyományos piaci szereplőknek".

II. CÍM

A VÁMKONTINGENSEK KEZELÉSE

1. fejezet

A piaci szereplők meghatározása

I. szakasz: "Hagyományos piaci szereplők"

3. cikk

E rendelet alkalmazásában:

1. "hagyományos piaci szereplők": a referenciamennyiségek meghatározásának időszakában a Közösségben letelepedett gazdasági szereplők, akár természetes személyek vagy jogi személyiséggel rendelkező szervezetek, illetve egyéni közvetítők vagy csoportok, akik a termelőktől egy minimális mennyiséget vásároltak saját számlájukra harmadik országból származó banánból, vagy adott esetben ilyen termékeket termeltek, szállítottak és értékesítettek a Közösségben.

Az előző albekezdésben meghatározott műveletek neve a továbbiakban "elsődleges behozatal".

Az első albekezdésben említett minimális mennyiség a referencia-időszak bármelyik egy évében behozott 250 tonna. Ez a minimális mennyiség 20 tonna abban az esetben, ha a forgalmazás vagy a behozatal legfeljebb 10 centiméter hosszúságú banánra vonatkozik.

2. A "hagyományos A/B piaci szereplők" azok a hagyományos piaci szereplők, akik a "harmadik országból származó banán" és/vagy "nem hagyományos AKCS-banán" minimális mennyiségének elsődleges behozatalát végezték az 1637/98/EK rendelettel [8] módosított 404/93/EGK rendelet 16. cikke meghatározásai szerint.

3. A "hagyományos C piaci szereplők" azok a hagyományos piaci szereplők, akik a "hagyományos AKCS-banán" legkisebb mennyiségének elsődleges behozatalát végezték a fent említett, az 1673/98/EK rendelettel módosított 16. cikk meghatározásai szerint.

4. cikk

(1) A legkésőbb 2001. május 11-én írásbeli kérelmet benyújtó, hagyományos A/B piaci szereplőkre vonatkozó referenciamennyiséget a harmadik országból származó banán és/vagy hagyományos AKCS-banán 1994., 1995. és 1996. évi elsődleges behozatalának átlaga alapján állapítják meg, amelyet a harmadik országbeli banán és nem hagyományos AKCS-banán behozatalára vonatkozó vámkontingens adminisztrálása céljából vesznek figyelembe 1998-ra nézve, a 404/93/EGK rendelet 19. cikke (2) bekezdésében foglalt rendelkezések szerint, amelyet 1998-ban a piaci szereplőknek az említett cikk (1) bekezdés a) pontjában említett kategóriájára alkalmazni kellett.

(2) A legkésőbb 2001. május 11-én írásbeli kérelmet benyújtó hagyományos C piaci szereplőkre vonatkozó referenciamennyiséget a hagyományos AKCS-banán 1994., 1995. és 1996. évi elsődleges behozatalának átlaga alapján határozzák meg, amelyet 1998-ra nézve állapítottak meg az AKCS-banán hagyományos mennyiségeként.

(3) Az egyéb, egyenként e rendelet szerinti saját joggal rendelkező hagyományos piaci szereplők fúziójából származó piaci szereplők ugyanazokat a jogokat élvezik, mint az ilyen korábbi piaci szereplők.

5. cikk

(1) A tagállamok legkésőbb 2001. május 15-ig tájékoztatják a Bizottságot a 4. cikk (1) és (2) bekezdésében említett referenciamennyiségek összegéről.

(2) Az (1) bekezdés szerint kapott tájékoztatás felhasználásával, továbbá az A/B és C vámkontingensek szerint rendelkezésre álló összmennyiségek figyelembevételével a Bizottság a megfelelő esetben egy korrekciós együtthatót állapít meg, amelyet mindegyik piaci szereplő referenciamennyiségére alkalmazni kell.

(3) A (2) bekezdés alkalmazása esetén az illetékes hatóságok minden piaci szereplőt tájékoztatnak a korrekciós együtthatóval korrigált referenciamennyiségéről, legkésőbb 2001. június 7-ig.

(4) Az egyes tagállamok illetékes hatóságai a mellékletben felsorolt hatóságok. E felsorolást a Bizottság az érintett tagállamok kérésére módosítja.

II. szakasz: "Nem hagyományos piaci szereplők"

6. cikk

E rendelet alkalmazásában a "nem hagyományos piaci szereplők" azok a regisztráció idején Közösségben letelepedett gazdasági szereplők, akik:

a) független módon, saját számlájukra folytatott kereskedelmi tevékenységként a 08030019 KN-kód alá tartozó friss banánt importáltak a Közösségbe a regisztrációkérelmet közvetlenül megelőző két év során;

b) e tevékenység révén legalább 1200000 euró bejelentett vámértékű terméket hoztak be az a) pontban említett időszak során; és

c) nem rendelkeznek referenciamennyiséggel annak a vámkontingensnek a keretében, amelyre regisztrációjukat kérik a 7. cikknek megfelelően, és akik a 2454/93/EGK bizottsági rendelet [9] 143. cikke értelmében nem minősülnek egy hagyományos piaci szereplőhöz kapcsolódó természetes személynek vagy jogi személyiséggel rendelkező szervezetnek.

7. cikk

(1) A piaci szereplők az A/B és/vagy C vámkontingenshez tartozó nem hagyományos piaci szereplőként regisztrálhatók a választásuk szerinti tagállamban.

Az adott vámkontingenshez tartozó hagyományos piaci szereplőket lehet nem hagyományos piaci szereplőként regisztrálni annak a vámkontingensnek a keretében, amely tekintetében nem rendelkeznek referenciamennyiséggel.

A hagyományos C piaci szereplőket azonban csak akkor lehet A/B vámkontingenshez tartozó nem hagyományos piaci szereplőként regisztrálni, ha bizonyítani tudják, hogy a 6. cikk b) pontjában meghatározott bejelentett vámértéket elérő, harmadik országbeli és/vagy nem hagyományos AKCS-banánt hoztak be a jelzett időszakban.

(2) A piaci szereplők regisztráció céljából a mellékletben felsorolt illetékes hatóságoknak a következő igazoló dokumentumokat küldik meg:

a) a tagállam kereskedelmi nyilvántartásába történő bejegyzés igazolása vagy az említett hatóságok számára elfogadható egyéb bizonyíték; és

b) a banánbehozatal igazolása a felhasznált behozatali engedélyek bemutatásával, vagy ha az engedély nem volt kötelező, a vonatkozó vámokmányok bemutatásával; a következőkkel együtt:

c) független, szakmailag bejegyzett hiteles könyvelő által kiállított igazolás másolata, amely tanúsítja a 6. cikk b) pontjában előírt érték szerinti behozatalt, vagy a vámhatóság által lepecsételt megfelelő vámáru-nyilatkozatok másolata.

(3) A regisztrációs kérelmeket minden év október 1-jéig kell benyújtani.

(4) Regisztrációjuk megújításakor a piaci szereplőknek bizonyítaniuk kell az illetékes hatóságoknak, hogy a folyó évre számukra allokált mennyiségnek legalább 50 %-át ténylegesen behozták saját számlájukra. A regisztráció 2002. évi megújításánál ez a százalékos mérték 30 %.

A megújítási kérelmet minden év október 1-jéig kell benyújtani, csatolva a felhasznált behozatali engedélyek másolatát, a behozatali vámügyintézés teljesítésének napján érvényes vám megfizetésének igazolását, valamint a folyó negyedévre kibocsátott behozatali engedély(ek) másolatát.

(5) A tagállamok minden év október 10-ig tájékoztatják a Bizottságot azon piaci szereplők jegyzékéről, akik regisztrációs és regisztrációmegújítási kérelmet nyújtottak be; a megújítások esetében a felhasznált és kibocsátott engedélyek vagy esetleges engedélykivonatok sorszámáról is.

Szükség esetén a Bizottság e jegyzékeket továbbítja a többi tagállamnak a piaci szereplők hamis igényei felderítésének vagy megelőzésének megkönnyítése érdekében.

A Bizottság a tagállamoktól kapott értesítésekben szereplő egyes részleteket közzéteheti.

8. cikk

(1) Az érintett piaci szereplők a regisztrációs vagy regisztrációmegújítási kérelmük benyújtásával egyidejűleg kérik éves kontingens-allokációjukat.

Az elfogadhatóság érdekében:

1. a kérelmek nem tartalmazhatnak a nem hagyományos piaci szereplőknek allokált teljes egyéves mennyiség 12,5 %-át meghaladó mennyiséget; és

2. a kérelmekhez csatolni kell annak igazolását, hogy a 2220/85/EGK bizottsági rendelet [10] III. címének megfelelően letétbe helyezték a tonnánkénti 150 euró biztosítékot.

(2) Az (1) bekezdés b) pontjában említett biztosítékot szakaszosan kell feloldani a ténylegesen behozott mennyiségek függvényében, amennyiben a piaci szereplők bemutatják az áruszállítás és a Közösség vámterületén saját számlára történő kirakodás bizonyítékát. Vis maior esetén a biztosíték nem vész el.

Az áruszállítást a hajóraklevél és a hajó rakományjegyzékének másolataival kell igazolni, vagy adott esetben a piaci szereplő nevére kiállított, a ténylegesen behozott mennyiségekre szóló közúti vagy légi fuvarokmány másolatával.

A tényleges behozatal bizonyítása a felhasznált behozatali engedélyek másolatának és a vámfizetési igazolásnak a bemutatásával történik.

9. cikk

(1) Legkésőbb minden év október 10-ig az illetékes hatóságok megküldik a Bizottságnak a regisztrált nem hagyományos piaci szereplők jegyzékét, minden névnél megjelölve a kért éves allokáció mértékét.

(2) Ha egy adott A/B vagy C vámkontingens keretében kérelmezett allokációk összes mennyisége meghaladja a nem hagyományos piaci szereplők számára rendelkezésére álló mennyiséget, a Bizottság azonnal meghatározza az allokációs kérelmek mindegyikére alkalmazandó csökkentési százalékot.

Ha az első albekezdésben leírt eljárás eredményeképpen valamely piaci szereplő a kért mennyiségnél kisebb éves allokációban részesül, a 8. cikk (1) bekezdésének b) pontjában meghatározott biztosítékot a csökkentéssel arányosan kell feloldani.

(3) Legkésőbb minden év november 15-ig a tagállamok illetékes hatóságai meghatározzák a következő évre allokált mennyiségeket, és tájékoztatják a nem hagyományos piaci szereplőket a számukra allokált mennyiségről.

10. cikk

(1) A tagállamok felelősek e szakasz betartatásáért.

Kötelesek különösen ellenőrizni, hogy az érintett piaci szereplők vezetésük, alkalmazottaik és működésük szempontjából független gazdasági egységként, saját számlájukra aktív importőri kereskedelmi tevékenységet folytatnak-e a Közösségben a 6. cikkben említett ágazatban. Abban az esetben, ha alapos gyanú merülne fel, hogy e feltételek nem teljesülnek, a regisztrációra és az éves allokációra vonatkozó kérelmeket csak akkor lehet elfogadni, ha a piaci szereplők az illetékes nemzeti hatóságok által megfelelőnek ítélt bizonyítékot mutatnak fel a jogkövetésről.

(2) A tagállamoknak és a Bizottságnak az e cikk alkalmazására vonatkozó minden információt meg kell osztaniuk egymással.

11. cikk

(1) Az illetékes nemzeti hatóságok nem hagyományos piaci szereplőként regisztrálnak minden olyan gazdasági szereplőt, aki megfelelő kérelmet nyújt be, akár természetes személy, jogi szervezet, akár egyéni közvetítő vagy azok csoportja, feltéve hogy az adott kereskedelmi tevékenységeket szabályozó nemzeti jogszabályok szerint jogszerűen jött létre és kielégíti e rendelet előírásait.

Közvetítők csoportját akkor lehet nem hagyományos piaci szereplőként regisztrálni, ha a tagok együttesen megfelelnek e rendelet előírásainak. A csoport támogatja a tagokat jogaik gyakorlásában és kötelezettségeik teljesítésében.

(2) Az e rendelet szerint saját jogokkal rendelkező nem hagyományos piaci szereplők fúziójából létrejövő piaci szereplők ugyanazokat a jogokat élvezik, mint az eredeti piaci szereplők.

12. cikk

(1) Amennyiben a nem hagyományos piaci szereplők nem teljesítik azt a kötelezettséget, hogy csak egy tagállamban regisztrálhatják magukat, ez az összes általuk benyújtott regisztrálási kérelem elutasításához és a már esetleg megadott éves allokáció visszavonásához vezet. Ezenkívül e mulasztás a szabálytalanság felfedezését követő évben további kérelmek benyújtásának tilalmát eredményezi.

(2) Abban az esetben, ha szabálysértő manipulációval vagy hamis dokumentumok benyújtásával próbálnak jogosulatlan regisztrációt vagy éves allokációt megszerezni, az így szerzett regisztrációt vagy allokációt az erre vonatkozó nemzeti joggyakorlat sérelme nélkül törlik. Ilyen esetekben a 8. cikk (1) bekezdésének b) pontjában említett biztosíték teljes egészében elvész.

Továbbá ilyen esetekben a piaci szereplőt eltiltják attól, hogy bármelyik tagállamban új regisztrációs kérelmet nyújtson be a szabálytalanság felfedezésének évét követő két év során.

2. fejezet

A behozatali engedélyek kibocsátásának szabályai

13. cikk

(1) Adminisztrációs okokból a 404/93/EGK rendelet 18. cikke (1) bekezdésének a) és b) pontjában meghatározott A és B vámkontingensek mennyiségét össze kell adni. Az A és B kontingensre vonatkozó kérelmeket együttesen kell kezelni.

A fenti rendelet 18. cikke (1) bekezdésének c) pontjában meghatározott C vámkontingenst külön kell nyilvántartani.

(2) A hagyományos A/B piaci szereplők csak az A/B vámkontingens tekintetében nyújthatnak be engedélykérelmet.

A hagyományos C piaci szereplők csak a C vámkontingens tekintetében nyújthatnak be engedélykérelmet.

Az első két albekezdésben említett hagyományos piaci szereplők a másik vámkontingens tekintetében akkor nyújthatnak be engedélykérelmet, ha azon kontingens tekintetében nem hagyományos piaci szereplőként regisztrálták őket.

(3) A nem hagyományos piaci szereplők akkor nyújthatnak be behozataliengedély-kérelmet az A/B vagy C vámkontingens vagy mindkettő tekintetében, ha az A/B és C kontingens keretében regisztrálták őket.

14. cikk

(1) Az év első három negyedévében a behozatali engedélyek kibocsátása céljából egy, az egyes vámkontingensekből rendelkezésre álló mennyiségek százalékos arányában kifejezett jelzőmennyiséget lehet meghatározni.

(2) Az év első három negyedévében dönthetnek úgy, hogy egy adott piaci szereplő által benyújtott engedélykérelmek összesen nem haladhatják meg a 9. cikk (3) bekezdése szerint rögzített éves allokáció 5. cikk szerint meghatározott referenciamennyiségének adott százalékos arányát.

15. cikk

(1) A behozataliengedély-kérelmeket minden negyedévben a tagállamok e rendelet mellékletében felsorolt illetékes hatóságaihoz kell benyújtani, annak a hónapnak első hét napja során, amely megelőzi az engedély kibocsátásának negyedévét.

A behozataliengedély-kérelmeket hagyományos piaci szereplők esetében a referenciamennyiséget megállapító tagállam illetékes hatóságának kell benyújtani, a nem hagyományos piaci szereplők esetében pedig a piaci szereplőt regisztráló tagállam hatóságának.

(2) Az engedélykérelmen a következőket kell feltüntetni:

a) "Hagyományos A/B piaci szereplő engedélykérelme – 896/2001/EK rendelet", amennyiben hagyományos A/B piaci szereplő nyújtja be;

b) "Hagyományos C piaci szereplő engedélykérelme – 896/2001/EK rendelet", amennyiben hagyományos C piaci szereplő nyújtja be;

c) "Nem hagyományos A/B piaci szereplő engedélykérelme – 896/2001/EK rendelet" vagy "Nem hagyományos C piaci szereplő engedélykérelme – 896/2001/EK rendelet", amennyiben nem hagyományos piaci szereplő nyújtja be, az adott esetnek megfelelően.

(3) Egy adott piaci szereplő által benyújtott engedélykérelem csak akkor fogadható el, ha:

a) a (2) bekezdésben szereplő szöveg fel van tüntetve;

b) a kérelemben megjelölt vámkontingens keretében rendelkezésre álló mennyiségnél nem nagyobb mennyiségre vonatkozik, e mennyiséget a kérelmezési időszak kezdete előtt időszakosan közzéteszik;

c) az adott negyedévre a 14. cikk (2) bekezdése alkalmazásának eredményeképpen kapott mennyisége vagy az adott piaci szereplő referenciamennyiségét, illetve éves allokációjának fennmaradó egyenlegét meg nem haladó mennyiségre vonatkozik.

(4) A (2) bekezdésben említett szöveget az engedély 20. rovatában kell feltüntetni.

16. cikk

Az illetékes hatóságok a kérelmi időszak végétől számított két munkanapon belül értesítik a Bizottságot az engedélykérelmekben foglalt mennyiségekről.

Az értesítésben a kérelmezett mennyiségeket A/B vámkontingens és C vámkontingens, valamint hagyományos és nem hagyományos piaci szereplők szerinti bontásban kell bemutatni.

17. cikk

Abban az esetben, ha az adott negyedévre a kérelmezett mennyiség számottevően meghaladja a 14. cikk szerint megállapított jelzőmennyiséget vagy meghaladja a rendelkezésre álló mennyiséget, meg kell határozni a kérelmezett összegekre alkalmazandó csökkentési százalék mértékét.

18. cikk

(1) Az illetékes hatóságok legkésőbb a kérelembenyújtás hónapjának 23. napjáig kötelesek kibocsátani a behozatali engedélyeket. Amennyiben ez a nap nem munkanap, az engedélyeket legkésőbb az e napot követő első munkanapon kell kiadni.

(2) Függetlenül az 1291/2000/EK rendelet 23. cikkének (1) bekezdésétől, a behozatali engedélyek érvényessége a tényleges kibocsátás napjától kezdődik és a kibocsátásukat követő negyedik hónap hetedik napján jár le. A tényleges kibocsátás napja beleszámít az engedély érvényességi idejébe.

19. cikk

(1) Az egy adott engedélyben foglalt fel nem használt mennyiségeket kérelemre ugyanannak a jogosult vagy kedvezményezett piaci szereplőnek kell ismételten allokálni, hogy azokat felhasználhassa az eredeti engedély kibocsátásának évében következő egyik negyedévben. Az ilyen újraallokálásnak arra a banánbehozatali kontingensre kell vonatkoznia, amelyre az eredeti egyáltalán nem vagy csak részben felhasznált engedélyt kibocsátották.

Az eredeti engedélyhez letett biztosítékot a fel nem használt mennyiséggel arányosan kell megtartani.

(2) Az újraallokálás iránti kérelmet a 15. cikk (1) bekezdésében meghatározott határidőn belül kell benyújtani, csatolva hozzá az egyáltalán nem vagy csak részben felhasznált engedély(ek) eredetijét vagy hiteles másolatát, valamint a 24. cikkben említett biztosíték letételének bizonyítékát.

Az újraallokálási kérelmen és magán az újraallokálási engedélyen a 20. rovatban a következő szöveget kell feltüntetni: "Újraallokálási engedély – 896/2001/EK rendelet 19. cikke", valamint a következő négy bejegyzés közül az adott esetnek megfelelőt kell beírni: "hagyományos A/B piaci szereplő", "hagyományos C piaci szereplő", "nem hagyományos A/B piaci szereplő" vagy "nem hagyományos C piaci szereplő".

(3) Az újraallokálási kérelmekre nem lehet a 17. cikk szerint megállapítható százalékos csökkentést alkalmazni.

(4) Az illetékes hatóságok a 16. cikkben meghatározott határidőn belül értesítik a Bizottságot az újraallokálási engedélyekkel kapcsolatban beérkezett kérelmekben szereplő mennyiségekről.

20. cikk

(1) Az e fejezet szerint kiadott engedélyekből fakadó jogok az 1291/2001/EK rendelet 9. cikkében meghatározott feltételek mellett, e cikk (2) bekezdésének sérelme nélkül átruházhatók egyetlen engedményes piaci szereplőre.

(2) A jogok átruházása csak a következő esetekben lehetséges:

a) hagyományos piaci szereplők között, egyetlen vámkontingens tekintetében, amely lehet A/B vagy C;

b) hagyományos piaci szereplőről a 7. cikk szerint regisztrált nem hagyományos piaci szereplőre, egyetlen vámkontingens tekintetében, amely lehet A/B vagy C;

c) egyazon, A/B vagy C vámkontingens keretében regisztrált nem hagyományos piaci szereplők között.

21. cikk

(1) Az adott behozatali engedélyek érvényességi idején belül a piaci szereplők haladéktalanul kötelesek az illetékes hatóságnak bejelenteni minden olyan banánmennyiséget, amelyet szabad forgalomba bocsátottak és ezt követően újra kivittek a Közösség területéről. Ugyanezen hatóságoknak kötelesek visszaszolgáltatni az adott behozatali engedélyek eredeti példányait.

(2) Minden negyedév végét követő egy hónapon belül az illetékes hatóságok értesítik a Bizottságot minden újra kivitt mennyiségről, minden esetben megjelölve a behozatali engedéllyel rendelkező piaci szereplő kategóriáját (hagyományos vagy nem hagyományos) és az adott behozatali engedély vagy engedélykivonat sorszámát.

(3) Az újra kivitt teljes mennyiségre egy vagy több behozatali engedélyt bocsátanak ki az eredeti engedély birtokosa vagy kedvezményezettje részére az eredeti engedély(ek) kibocsátási évének egy rákövetkező negyedévére.

(4) Az illetékes hatóságok ellenőrzik, hogy az (1) bekezdés szerint bejelentett mennyiségeket tényleg újra kivitték-e a Közösség területéről.

(5) Az újra kivitt banánmennyiséget nem kell figyelembe venni a hagyományos piaci szereplők referenciamennyiségének és a nem hagyományos piaci szereplők allokációjának kiszámításánál.

Az első albekezdés szintén vonatkozik az 1994-ben a tagállamokból Ausztriába, Finnországba vagy Svédországba újra kivitt termékekre, valamint ezen országokból harmadik országokba történő kivitelre, beleértve a Közösséget, annak 1994. december 31-én fennálló állapotában.

III. CÍM

A BANÁN VÁMKONTINGENSEN KÍVÜLI BEHOZATALÁNAK SZABÁLYAI

22. cikk

(1) A behozataliengedély-kérelmet valamennyi tagállamban be lehet nyújtani.

(2) Az engedélykérelmen és magán az engedélyen a 20. rovatban a következő szöveget kell feltüntetni: "Kontingensen kívüli behozatal – 896/2001/EK rendelet 22. cikke".

(3) Az engedélyeket haladéktalanul ki kell bocsátani az 1291/2000/EK rendelet 23. cikkének (1) bekezdése szerint. Az engedélyek érvényességi ideje három hónap.

(4) A tagállamok mindegyike a negyedév végétől számított egy hónapon belül értesíti a Bizottságot az e cikk szerint kibocsátott engedélyekben foglalt mennyiségről.

IV. CÍM

ÁLTALÁNOS RENDELKEZÉSEK

23. cikk

A 404/93/EGK rendelet 18. cikke (6) és (7) bekezdésének alkalmazásában a Közösség termelésének, fogyasztásának, behozatalának és kivitelének mérlege a következőkön alapul:

a) az előző év során a Közösségben forgalmazott banánmennyiségről rendelkezésre álló adatok származás szerinti bontásban;

b) a közösségi banán termelési és értékesítési előrejelzése;

c) mindenféle származású banán behozatalának előrejelzése;

d) fogyasztási előrejelzés, különösen a legújabb fogyasztási tendenciák és a piaci árak mozgása alapján.

24. cikk

(1) A behozataliengedély-kérelemhez csatolni kell a 2220/85/EGK rendelet III. címe szerint letett biztosíték igazolását. E biztosíték összege 50 euró tonnánként. Ez a követelmény azonban nem vonatkozik a nem hagyományos piaci szereplők által a II. címben meghatározott behozatali rendelkezések értelmében benyújtott engedélykérelmekre.

(2) Abban az esetben, ha a kérelmezett mennyiségnél kisebb mennyiségre adnak ki engedélyt, a biztosítékot a nem allokált mennyiség tekintetében haladéktalanul fel kell oldani.

25. cikk

Az 1291/2000/EK rendeletet kell alkalmazni, kivéve annak 5. cikke (1) bekezdésének negyedik francia bekezdését, valamint 8. cikkének (4) és (5) bekezdését, tekintettel az e rendeletben megengedett eltérésekre.

Az 1291/2000/EK rendelet 35. cikkének (4) bekezdése ellenére az adott mennyiségre vonatkozó behozatali nyilatkozat elfogadásának igazolását a behozatali engedély érvényességi idejének lejártától számított 30 napon belül be kell mutatni, kivéve a vis maior eseteit.

26. cikk

(1) Azok a vámhivatalok, amelyekhez a harmadik országból származó, a vámkontingens-rendelkezések hatálya alá eső banán szabad forgalomba bocsátása céljából a behozatali nyilatkozatot benyújtják:

a) a szabad forgalomba bocsátásra vonatkozó nyilatkozat elfogadásakor megőrzik a behozatali engedélyek és kivonatok példányait; és

b) minden második hét végén a láttamozott behozatali engedélyek vagy kivonatok egy második példányát a tagállamok az e rendelet mellékletében felsorolt, az engedélyek kibocsátásáért felelős hatóságainak továbbítják. E hatóságok minden második hét végén továbbítják a megkapott engedélyek és kivonatok másolatát a tagállamok a fent említett mellékletben felsorolt azon illetékes hatóságainak, amelyek az okmányokat kiállították.

(2) Amennyiben kétség merül fel az engedély, a kivonat vagy a bemutatott okmányokon szereplő bármilyen információ vagy aláírás hitelességét illetően vagy a szabad forgalomba bocsátásra irányuló ügyintézést végző piaci szereplők jogállását illetően, illetve azon piaci szereplők jogállását illetően, akik számlájára a formaságokat lebonyolítják, továbbá abban az esetben, ha szabálytalanság gyanúja merül fel, a vámhivatal, amelynél az okmányokat bemutatták, távközlési úton haladéktalanul tájékoztatja tagállamának a fenti (1) bekezdésben említett illetékes hatóságát. Az illetékes hatóság távközlési úton haladéktalanul továbbítja ezt az információt annak az illetékes hatóságnak, amelyik az okmányokat kibocsátotta, valamint a Bizottságnak, alapos ellenőrzés céljából.

A Bizottság a tagállamok vámhatóságainak továbbítja az adott behozatali rendelkezéseknek megfelelően működő olyan hagyományos és nem hagyományos piaci szereplők jegyzékét, akik behozatali engedély vagy behozataliengedély-kivonat birtokosai vagy kedvezményezettei lehetnek.

(3) Az (1) és (2) bekezdés értelmében szerzett információ alapján a tagállamok mellékletben felsorolt illetékes hatóságai elvégzik a vámkontingens-rendelkezések helyes alkalmazásához szükséges további ellenőrzéseket, különös tekintettel az e rendelkezések keretében behozott mennyiségek ellenőrzésére, a kibocsátott engedélyek és kivonatok, valamint a felhasznált engedélyek és kivonatok pontos összehasonlítása révén. E célból különösen a felhasznált okmányok hitelességét és megfelelőségét ellenőrzik, valamint azt, hogy az okmányokat a II. cím szerint regisztrált piaci szereplők használták-e fel.

27. cikk

A tagállamok a következő statisztikai és gazdasági adatokat továbbítják a Bizottsághoz:

a) minden szerdán: a 3223/94/EK bizottsági rendelet [11] 3. cikkében felsorolt reprezentatív piacokon az előző héten a sárga banánra jegyzett nagykereskedelmi árakat, származási ország szerinti bontásban;

b) a 08030019 KN-kód alá tartozó, a 2454/93/EGK rendelet 308d. cikke szerint szabad forgalomba bocsátott banánmennyiség részletes adatait származás szerinti bontásban a behozatal vámkontingens szerinti és egyéb felügyelete céljából;

c) minden negyedévre a behozatali engedélyek érvényességi idejének lejártát követő hónap 10-én: a kiadott behozatali engedélyekben szereplő mennyiségeket, a felhasznált és a kibocsátó szervnek visszaszolgáltatott behozatali engedélyekben szereplő mennyiségeket és a fel nem használt engedélyekben szereplő mennyiségeket;

d) kérésre: a termelési és értékesítési előrejelzéseket.

V. CÍM

ÁTMENETI SZABÁLYOK

28. cikk

(1) 2001 második felére a rendelkezésre álló mennyiségek a következők:

- az A/B vámkontingensek esetén: 1137159 tonna,

- a C vámkontingens esetén: 509359 tonna.

(2) 2001 második felében a 4. cikk szerint és az 5. cikk (2) bekezdésének alkalmazását követően az egyes hagyományos piaci szereplőkre megállapított referenciamennyiséget meg kell szorozni a hagyományos A/B piaci szereplők esetén a 0,4454 együtthatóval, a hagyományos C piaci szereplők esetén pedig a 0,5992 együtthatóval.

Az 5. cikk (3) bekezdése ellenére az illetékes hatóságok legkésőbb 2001. június 7-én értesítik a piaci szereplőket a korrekciós együtthatóval módosított referenciamennyiségükről.

29. cikk

(1) A 7. cikk ellenére legkésőbb 2001. május 18-án nyújthatják be a nem hagyományos piaci szereplők a 2001 második felére vonatkozó regisztrációs kérelmeiket az általuk választott tagállamban.

(2) 2001 második felének vonatkozásában a tagállamok legkésőbb 2001. május 29-én meg kell hogy adják a nem hagyományos piaci szereplőkre vonatkozó, a 7. cikk (5) bekezdésében előírt információt.

(3) A (2) bekezdés szerint kapott információ segítségével a Bizottság meghatározza azokat a mennyiségeket, amelyek tekintetében a nem hagyományos piaci szereplőknek 2001 második felére megállapítják az allokációkat.

(4) Az illetékes hatóságok legkésőbb június 7-én értesítenek minden nem hagyományos piaci szereplőt a 2001 második felére vonatkozó allokációról.

30. cikk

(1) A 15. cikk ellenére a piaci szereplők 2001. június 11. és 14. között nyújtják be a 2001 harmadik negyedévére vonatkozó behozataliengedély-kérelmeiket.

A kérelem akkor elfogadható, ha az egy piaci szereplő által benyújtott engedélykérelmek nem tartalmaznak a következőknél nagyobb összmennyiséget:

a) hagyományos piaci szereplők esetén a referenciamennyiség 54 %-a;

b) nem hagyományos piaci szereplők esetén az allokáció 54 %-a.

(2) Az illetékes nemzeti hatóságok legkésőbb 2001. június 30-ig kiadják a behozatali engedélyeket.

A behozatali engedélyeket úgy kell kiadni, hogy lehetővé tegyék a szabad forgalomba bocsátást 2001. július 1-jétől.

Az engedélykérelmeken és magukon az engedélyeken a 24. rovatban a következő szöveget kell feltüntetni: "Kibocsátva a 2001. július 1-jétől történő szabad forgalomba bocsátásra tekintettel".

VI. CÍM

ZÁRÓ RENDELKEZÉSEK

31. cikk

A 2362/98/EK rendelet 2001. július 1-jétől hatályát veszti.

Továbbra is vonatkozik azonban a 2001-re kiadott behozatali engedélyekre.

32. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ezt a rendeletet 2001. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. május 7-én.

a Bizottság részéről

Franz Fischler

a Bizottság tagja

[1] HL L 31., 2001.2.2., 2. o.

[2] HL L 47., 1993.2.25., 1. o.

[3] HL L 187., 2000.7.26., 6. o.

[4] HL L 293., 1998.10.31., 32. o.

[5] HL L 55., 2001.2.24., 41. o.

[6] HL L 152., 2000.6.24., 1. o.

[7] HL L 58., 2001.2.27., 11. o.

[8] HL L 210., 1998.7.28., 28. o.

[9] HL L 253., 1993.10.11., 1. o.

[10] HL L 205., 1985.8.3., 5. o.

[11] HL L 337., 1994.12.24., 66. o.

--------------------------------------------------

MELLÉKLET

A tagállamoknak a piaci szereplők és a forgalmazott mennyiségek jegyzéke összállításában illetékes hatóságai a következők:

Belgium

Bureau d'intervention et de restitution belge/Belgisch Interventie- en Restitutiebureau

Rue de Trèves, 82/Trierstraat 82

B-1040

Bruxelles/Brussel

Dánia

Ministeriet for Fødevarer, Landbrug og Fiskeri

Direktoratet for Fødevareerhverv; Eksportstøttekontoret

Kampmannsgade 3

DK-1780

København V

Németország

Bundesanstalt für Landwirtschaft und Ernährung

Referat 322

Adickesallee, 40

D-60322

Frankfurt am Main

Görögország

Ministry of Agriculture

GEDIDAGEP

Directorate Fruits and Vegetables, Wine and Industrial Products

241, Acharnon Street

GR-10446

Spanyolország

Ministerio de Economía

Secretaría General de Comercio Exterior

Paseo de la Castellana, 162

E-28046

Madrid

Franciaország

Office de développement de l’économie agricole des départements d'outre-mer (ODEADOM)

31, Quai de Grenelle

F-75738

Paris

Cedex 15

Írország

Department of Agriculture and Rural Development

Horticulture Division

Agriculture House (7W)

Kildare Street

Dublin 2

Ireland

Olaszország

Ministero del Commercio con l'estero

DG Politica commerciale e gestione regime scambi – Div. II

Viale Boston, 25

I-00144

Roma

Luxemburg

Ministère de l'agriculture/Administration des services techniques de l'agriculture

Service de l'horticulture

16, Route d'Esch

Boîte postale 1904

L-1014

Luxembourg

Hollandia

Produktschap Tuinbouw

Louis Pasteurlaan 6

Postbus 280

2700 AG

Zoetermeer

Nederland

Ausztria

Bundesministerium für Land- und Forstwirtschaft, Umwelt und Wasserwirtschaft

Abteilung III 5 – Handelspolitik und Außenhandel

Stubenring 1

A-1012

Wien

Portugália

Ministério da Economia

Direcção-Geral das Relações Económicas Internacionais

Direcção de Serviços de Licenciamento do Comércio Externo

Avenida da República, 79

P-1069-059

Lisboa

Finnország

Piaci szereplők bejegyzése:

Maa- ja Metsätalousminiteriö

Hallituskatu 3a, Valtioneuvosto-00023

PL 30

FIN-00023

Helsinki

Az engedélyeket kiadja:

Tullihallitus

Erottajankatu 2

PL 512

FIN-00101

Helsinki

Svédország

Jordbruksverket

Vallgatan 8–10

S-551 82

Jönköping

Egyesült Királyság

Intervention Board

External Trade Division

Lancaster House

Hampshire Court

Newcastle Upon Tyne

NE99 1AW

United Kingdom

--------------------------------------------------